Diari Oficial de la Generalitat Valenciana


Sumari del DOGV 3297, del 30-07-1998 (1998/6354)

ORDRE de 20 de juliol de 1998, de la Conselleria d'Agricultura, Pesca i Alimentació, sobre ajudes per al sanejament de plantacions de cítrics afectades pel virus de la tristesa.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   3297

Data del DOGV
:   30-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6354


Data del document
:   20-07-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 20 de juliol de 1998, de la Conselleria d'Agricultura, Pesca i Alimentació, sobre ajudes per al sanejament de plantacions de cítrics afectades pel virus de la tristesa. [1998/X6354]
  
Les plantacions de cítrics de la Comunitat Valenciana es troben amenaçades, des de fa anys, per la malaltia produïda pel virus de la tristesa dels cítrics (CTV), el qual dóna lloc a baixes produccions i al decaïment i la mort dels arbres. Això comporta pèrdues greus per a l'economia dels agricultors i, en conseqüència, per a l'economia de la Comunitat Valenciana, i té una importància en la producció final agrària del 49 per cent d'aquesta, aproximadament.
  
Per això, la Conselleria d'Agricultura, Pesca i Alimentació ha establit un pla d'eradicació de la tristesa dels cítrics basat en la utilització de plantes amb portaempelts adequats que les facen tolerants a la malaltia, com es realitza des de fa dues dècades. No obstant això, n'hi ha encara moltes plantacions amb peu amarg sensibles a aquesta malaltia, que actualment afecta greument la majoria de les comarques citrícoles valencianes.
  
Tot i que existeixen ajudes institucionals per a les inversions que inclouen noves plantacions amb plantes tolerants, cal advertir que aquestes ajudes estan motivades més per la reestructuració varietal que per l'afecció pel virus de la tristesa i, per tant, s'estableix la incompatibilitat dels dos règims d'ajudes.
  
Davant la importància que representa aquesta malaltia, i partint de l'experiència en la tramitació d'aquestes ajudes, es pretén millorar la gestió del programa de sanejament vegetal citrícola, tot incentivant l'arrancada de les plantacions afectades pel virus de la tristesa i la nova plantació amb plantes tolerants.
  
En virtut d'això, i d'acord amb l'article 47.11 de la Llei d'Hisenda Pública de la Generalitat Valenciana, de 26 de juny de 1991,
  
ORDENE
  
Article primer. Beneficiaris
  
1. S'estableixen ajudes públiques per als titulars d'explotacions citrícoles amb portaempelt amarg (Citrus aurantium), afectades pel virus de la tristesa, que realitzen la substitució de la plantació per mitjà d'alguna de les accions següents:
  
a) Arrancada dels arbres i nova plantació amb plantons empeltats sobre peu tolerant a la tristesa.
  
b) Doblament en la mateixa línia amb plantons tolerants empeltats o no.
  
En els dos casos, els marcs de plantació s'ajustaran a allò que s'indica en l'apartat ?d' de l'article tercer.
  
2. L'import global màxim d'aquestes ajudes s'ajustarà anualment a l'habilitació pressupostària corresponent consignada en les lleis de pressupostos de la Generalitat Valenciana. Si les ajudes sol·licitades superen l'import global màxim establit, s'atendran els expedients, per a la resolució, per ordre de data de presentació de la documentació indicada en els punts 2 i 3 de l'article 5, i sobre la base de l'interés general d'eradicació de la malaltia en el menor temps possible es deixaran els altres per a la campanya següent, en la qual es resoldran en cas d'haver-hi dotació pressupostària suficient.
  
3. La tramitació anticipada d'aquests expedients estarà condicionada, en tot moment, a l'existència de crèdit suficient i adequat en els pressupostos de la Generalitat Valenciana de l'exercici següent.
  
Article segon. Quantia de les ajudes
  
1. El sol·licitant de l'ajuda podrà triar una de les opcions següents:
  
a) Subvenció per a l'arrancada i la replantació per un import màxim de 325.000 PTA, per hectàrea, sempre que es planten, almenys, 500 plantes per hectàrea.
  
Si se'n planten menys de 500 per hectàrea, la subvenció màxima per a la parcel·la plantada serà el resultat de multiplicar el nombre de plantes instal·lades per 650 PTA, per planta.
  
b) Subvenció per al doblament de la plantació existent per un import màxim de 100.000 PTA, per hectàrea quan es planten, almenys, 500 plantes per hectàrea.
  
Si se'n planten menys de 500 per hectàrea, la subvenció màxima per a la parcel·la plantada serà el resultat de multiplicar el nombre de plantes instal·lades per 200 PTA, per planta.
  
2. L'import màxim de l'ajuda serà l'establit per a l'any de plantació.
  
Article tercer. Requisits i condicions
  
Per tenir dret a aquestes ajudes, caldrà complir les condicions següents:
  
a) No haver sol·licitat una altra ajuda pública per a la mateixa inversió, com ara la destinada a la reconversió varietal. En aquest sentit, no s'admetran a tràmit les sol·licituds que puguen orientar-se per altres línies d'ajuda, i s'indicarà en la resolució les subvencions que es pot sol·licitar i el termini de presentació.
  
b) L'arrancada o el doblament, si s'escau, afectarà la totalitat de cada parcel·la que cal sanejar i, en conseqüència, no se subvencionaran parts de la parcel·la o plantes aïllades.
  
c) Les plantes i les gemmes, a l'efecte de comprovació de la qualitat del material vegetal, hauran de procedir de vivers autoritzats per a cítrics.
  
d) Les distàncies entre les línies de nova plantació seran, com a mínim, les següents:
  
( Mandariners 5 m
  
( Tarongers 5,5 m
  
( Llimeres i arangers 6 m
  
( Varietats de desenvolupament limitat:
  
(Okitsu, Clausellina, Marissol i semblants) 4 m
  
En la separació de línies anterior, s'hi admetrà una desviació fins del 10%, sempre que la mecanització de les diferents operacions de cultiu i recol·lecció siga factible, i per ajustar-se a les dimensions de la parcel·la.
  
En el cas de doblament, aquest es realitzarà en les mateixes línies de la plantació existent i només s'acceptarà en cas que la separació d'aquestes línies permeta la mecanització de les faenes de cultiu i recol·lecció.
  
Article quart. Sol·licituds
  
1. Caldrà efectuar la presentació de sol·licituds entre l'1 de novembre i el 31 de desembre de cada any, abans de l'arrancada o el doblament de la plantació que cal substituir, a les oficines comarcals i als serveis territorials de la Conselleria d'Agricultura, Pesca i Alimentació, on es facilitarà el model corresponent, i també de la manera que s'estableix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds presentades una vegada finalitzat el termini anterior, s'incorporaran a la campanya següent, amb la ratificació prèvia de l'interessat dins del termini hàbil, sempre que les inversions s'inicien amb posterioritat a la data de la formalització de la sol·licitud i sobre les que existisca informe de comprovació per l'oficina comarcal i notificació a l'interessat de poder procedir a l'arrancada i plantació o al doblament.
  
2. En la sol·licitud constaran les dades personals del sol·licitant i el terme municipal, el polígon i la parcel·la de les plantacions afectades pel virus de la tristesa (CTV) i la superfície, i també el nombre de plantes, la varietat, el portaempelt i el marc de la plantació prevista.
  
3. La sol·licitud anirà acompanyada dels documents següents:
  
a) Per a les persones físiques o jurídiques no exonerades del compliment del que s'estableix en l'Ordre de 30 de maig de 1996, de la Conselleria d'Economia i Hisenda, certificat de trobar-se al corrent de les obligacions tributàries davant la Seguretat Social o autorització perquè la Conselleria el puga sol·licitar en nom seu.
  
b) Document de manteniment de tercers-proveïdors.
  
c) Factura proforma de viverista autoritzat per a cítrics.
  
d) Fotocòpia del NIF/CIF.
  
Article cinqué. Tramitació
  
1. Després de la presentació de les sol·licituds amb documentació completa, els serveis tècnics de la Conselleria procediran a la comprovació de l'existència de la malaltia, emetran la certificació corresponent i notificaran a l'interessat la possibilitat d'iniciar l'arrancada i la plantació, o el doblament si escau.
  
2. Una vegada realitzada la plantació, l'interessat comunicarà aquest fet a l'oficina comarcal, i aportarà la factura del viver on adquirí les plantes i el justificant del pagament de l'import d'aquesta. Amb això, la Conselleria procedirà a resoldre la concessió de les ajudes en el termini de sis mesos, la qual s'entendrà desestimada si no es dicta resolució expressa en aquest termini, i al pagament de la subvenció corresponent. El termini de presentació de justificants finalitzarà el 31 d'octubre de l'any següent a la presentació de la sol·licitud; si no es presenta en aquest termini, abans del venciment el beneficiari haurà de sol·licitar pròrroga per a l'exercici següent i, si escau, es concedirà un nou termini fins el 30 de juny de l'any següent.
  
3. La comunicació a l'oficina comarcal indicada en el punt anterior es farà en un escrit normalitzat facilitat per aquesta, on es comunicarà aquesta circumstància, acompanyat de la factura del viver amb el nombre de plantes i gemmes si escau, varietat i portaempelt, com també el justificant del pagament de la factura. Aquesta factura i el seu pagament són indispensables per a l'acreditació d'haver realitzat el sanejament de la plantació amb un import total superior a la subvenció concedida.
  
La factura i el justificant portaran una data posterior a la sol·licitud i a l'informe de comprovació de l'existència de la malaltia.
  
Si les varietats i els portaempelts implantats segons la factura definitiva del viver autoritzat no són coincidents amb les sol·licitades s'admetran sempre que tècnicament siguen viables.
  
La comprovació de la realització de les inversions per part de la Conselleria es farà sobre un mínim del 5% dels expedients.
  
4. La realització de l'arrancada o de la nova plantació fora dels terminis autoritzats, com també la comunicació de la finalització de la plantació cursada després d'aquests terminis o, si s'escau, de la pròrroga, comporta la pèrdua de la subvenció concedida per incompliment de les condicions en què es va atorgar.
  
Article sisé. Obligacions dels beneficiaris
  
A més de les obligacions que els beneficiaris d'aquestes ajudes assumeixen i se'n deriven de l'objecte, la finalitat i el procediment, també hauran de comunicar l'obtenció d'altres ajudes de qualsevol administració per a la mateixa finalitat, i sotmetre's, si escau, a les actuacions de control financer que corresponen a la Intervenció General de la Generalitat Valenciana.
  
DISPOSICIONS ADDICIONALS
  
Primera
  
No podran dictar-se les resolucions per les quals es concedeixen o, si escau, es deneguen aquestes ajudes mentre no s'haja publicat anualment en el Diari Oficial de la Generalitat Valenciana l'import global màxim que s'hi destina i la línia pressupostària que les finance.
  
Segona
  
Es delega en els directors dels serveis territorials la resolució de la concessió i el pagament de les ajudes regulades per aquesta ordre dels expedients amb un import d'ajuda que no supere la quantitat d'un milió de pessetes.
  
DISPOSICIÓ DEROGATÒRIA
  
Es deroguen les ordres de la Conselleria d'Agricultura, Pesca i Alimentació de 2 de novembre de 1994, 28 de novembre de 1994, 30 d'octubre de 1995 i 23 d'octubre de 1996, i les resolucions complementàries.
  
DISPOSICIÓ TRANSITÒRIA
  
Els expedients acollits a les ordres de 2 de novembre de 1994 i de 26 d'octubre de 1996, per als quals es demane la pròrroga, se'ls acceptarà per mitjà d'una resolució de pròrroga, i podran retardar-ne la plantació fins el 30 de juny de 1999.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 20 de juliol de 1998
  
La consellera d'Agricultura, Pesca i Alimentació,